રાજ્યમાં પાટીદાર અનામત આંદોલનના ઉકેલની દિશામાં રાજ્ય સરકાર ગંભીરતાથી ચાલી રહી હોવાના દાવા કરી રહી છે. સચિવાલયમાં ચાલી રહેલી ચર્ચા મુજબ ‘પાસ’ના આગેવાનો સાથે બેઠક કર્યા બાદ હવે એસપીજીને સરકારે બેઠક માટે બોલાવવાનો રાજકીય દાવ નાખ્યો છે.એસપીજી નેતા લાલજી પટેલ અને તેની ૧૧ સભ્યોની ટીમ સાથે વાઇબ્રન્ટ ગુજરાત પહેલાં રાજ્ય સરકાર બેઠક કરશે. આ બેઠક બાદ સરકાર અન્ય પાટીદાર સંસ્થાઓ અને આગેવાનો સાથે પણ પાટીદાર અનામત મુદ્દે બેઠકો કરશે એવી સત્તાવાર જાહેરાત કરવામાં આવી છે. તેના કારણે એ સ્પષ્ટ થાય છે કે રાજ્ય સરકાર આ મુદ્દાને ચર્ચામાં રાખવા પણ માગે છે સાથે વહેલી તકે ઉકેલ ન આવે તેવી પણ સ્થિતિ ઊભી કરી રહી છે. વડા પ્રધાન નરેન્દ્ર મોદી ગુજરાતમાં વાઇબ્રન્ટ માટે આવતા હોવાથીપાટીદારો દ્વારા કોઇ વિરોધનો સૂર કાઢવામાં ન આવે તેનું પણ સરકાર ધ્યાન રાખી રહીછે. જેના જ કારણે બેઠકો ચાલતી રહે તે જરૂરી છે.